Slúaigead so re síl Adaim
Cummín cecinit
Slúaigead so re síl Adaim,
is monur ríg do-rálaig:
dá mbeith úaib neach ticsead ris,
ca baili a ngeib a forbais?
Fata itáthar ica thríall,
ragar, tiagar, do-cúas ríam,
bethear iga dul co bráth,
ó ré áenfhir can anfháth.
Indisfeat dóib, Is eól dam,
in leath bearar In slúaigead:
do neoch fo-cheard doman de
a mbreith a ndúrthech n-úre.
Is hé do-tháed ar a cend,
atheach dúaibseach dub a drenn:
atchí cách ní fhaicend nech
a Dé, nírb inmain duibdrech.
Atchondarc anné 'ca thriall
óclach isa túaith sea thíar;
rob fhiú a chomthrom d'ór buidi
in t-óclach find foltbuide.
Dá mbeith 'ca chreic ar cach moig
gar bec re tocht In tlúagaid,
rob iú céd uingi d'ór cheart
in fer cróda claidemderg.
Ro baí ballán lán do lind
isan adart ós a chind:
atib dig re tocht ar fecht — 
nochar mó a íta ar n-imthecht.
Inmain les a macám búad,
inmain leis a ingen úag;
dúthracdar uili thocht lais,
fata leó beith 'na hégmais.
Ó ra bánaiged a bonn,
is rotaithmidead a mong,
is ra fhec a fheóil re cnáim,
robo móidi leó a mígráin.
Ó ro sheng a medón mas,
is ro sáeb a rosc rindglas,
is ro érig a bruindi,
do-bérdais hé ar énuingi.
Re siu ro gobad galar,
rob earr lé muintir anad,
rob ada leó do baí istaig,
ó do baí ac triall In tlúaigid.
Ingnad bearar In slúaiged,
ní do chreich bó ná búailead;
marcaigecht a ndiaid a bonn,
cethrar aca imfhulong.
Dá chrand cháela táeb re táeb,
sesin féin ar cleathcor cháel,
días 'na díaid, dias roime soir,
sesin can a n-agallaim.
Atá and ingnad aile,
ní berar each fa eri,
nocho berar bolc am lón
risin slúag rígda romór.
Nocho berar gaí ná scíath,
nocho berar brat ná bíad,
acht cubat do léinid lín
im chorpán cach duine díb.
Ropo maith damsa, a Mec Dé,
mathair andsa ochaine,
co faicinnsea thíar nó thair
a fail ag tríall In tlúagaig. S.
Cinead Ádaim Is Eba,
cona ndaínib daithgela,
nocho n-uil díb tíar ná toir,
nach fuil ag tríall In tlúagaid. S.
Do neoch ro thecht beathaid mbí,
iter fhir Is mac Is mnaí,
dochum thalman, adbal ceal,
is gúr berar In slúaiged. S.
Robo maith leam, a Meic Dé,
co mberaind búaid n-ailithre,
ar térnom dam as cach graf,
comad hé m'ainm Slúaigedach. S.